FI
C 152/106
Euroopan unionin virallinen lehti
6.4.2022
1.7 Mitä EU:n ulkopuolisiin vihreiden joukkolainojen liikkeeseenlaskijoihin tulee, ETSK katsoo, että EU:n pää­ omamarkkinoille pääsyn ja vastaavasti unionin ulkopuolisille pääomamarkkinoille pääsyn olisi perustuttava eri lainkäyttöalueilla sovellettavien luokitusjärjestelmien maailmanlaajuiseen yhdenmukaistamiseen.
Komitea pitää tätä erityisen tärkeänä, koska EU ei pysty vastaamaan ilmastonmuutoksen kaltaisiin ympäristöhaasteisiin yksin.
Ilman edes jonkintasoista yhteisymmärrystä luokitusjärjestelmien yhdenmukaistamisesta kolmansien maiden kanssa on epätodennä­ köistä, että komission ehdottamasta vapaaehtoisesta vihreitä joukkolainoja koskevasta standardista tulee vihreiden joukkolainojen maailmanmarkkinoiden standardia.
Kestävän rahoituksen kansainvälisellä foorumilla (International Platform on Sustainable Finance, IPSF), joka tarjoaa poliittisille päättäjille mahdollisuuden käydä vuoropuhelua, tulisi olla tärkeä rooli tämän yhteisymmärryksen saavuttamisessa.
1.8 ETSK suhtautuu lisäksi myönteisesti EU:n luokitusjärjestelmässä asetettuun vaatimukseen siitä, että sijoitusten on oltava ”ei merkittävää haittaa” -periaatteen mukaisia ja niiden yhteydessä on noudatettava vähimmäistason suojatoimia, sillä vihreän muutoksen on oltava jatkuvasti etusijalla yhdessä sosiaalisen suojelun sekä ihmisoikeuksien ja työntekijöiden oikeuksien turvaamisen kanssa.
Tämä voi kuitenkin rajoittaa luokitusjärjestelmän yhdenmukaistamista kolmansien maiden kanssa varsinkin, jos kyseiset lainkäyttöalueet eivät täytä ”ei merkittävää haittaa” -periaatteeseen liittyviä kriteereitä eli esimerkiksi tunnusta kollektiivisia neuvotteluoikeuksia.
ETSK ehdottaakin, että vihreiden joukkolainojen markkinoiden liikkeitä valvomaan perustetaan erityinen seurantakomitea, jossa myös työmarkkinaosapuolet ovat mukana.
2.
Yleistä 2.1 Euroopan komissio esitti 6. heinäkuuta 2021 ehdotuksen uudeksi asetukseksi eurooppalaisia vihreitä joukkolainoja koskevasta vapaaehtoisesta standardista.
Ehdotetulla asetuksella pyritään tekemään EU:n rahoitusjärjestelmästä kestävämpi luomalla vihreille joukkolainoille ”kultainen standardi”, johon markkinoiden muita standardeja voidaan verrata ja mahdollisesti mukauttaa.
2.2 Vihreitä joukkolainoja koskevaa standardia voisivat soveltaa kaikki vihreiden joukkolainojen liikkeeseenlaskijat, niin yksityiset, julkiset kuin myös valtionlainojen liikkeeseenlaskijat, ja sen piiriin kuuluisivat myös EU:n ulkopuolelle sijoittautuneet liikkeeseenlaskijat.
2.3 Ehdotetun kehyksen avulla luodaan vapaaehtoinen standardi, jossa määritellään, millaisin edellytyksin yritykset ja viranomaistahot voivat kerätä pääomamarkkinoilta varoja vihreillä joukkolainoilla hankkeiden rahoittamiseksi.
2.4 Standardissa edellytetään, että liikkeeseenlaskijat kohdistavat kaikki joukkolainoilla hankkimansa varat joukkolainan erääntymispäivään mennessä toimintaan, joka täyttää Euroopan parlamentin ja neuvoston EU:n luokitusjärjestelmäase­ tuksen (EU) 2020/852 (1) vaatimukset.
Siinä vahvistetaan taloudelliselle toiminnalle ympäristötavoitteet, arviointikriteerit ja suoritustason raja-arvot.
Taloudellista toimintaa pidetään vaatimusten mukaisena, jos a) se edistää merkittävästi yhtä tai useampaa ympäristötavoitetta, b) se ei aiheuta merkittävää haittaa muille ympäristötavoitteille ja c) sen yhteydessä noudatetaan sosiaalisia ja hallintotapaan liittyviä suojatoimia.
2.5 Eurooppalaisilla vihreillä joukkolainoilla voitaisiin rahoittaa pitkäaikaisia (enintään kymmenvuotisia) hankkeita, kunhan tällaiset hankkeet ovat luokitusjärjestelmäasetuksessa määriteltyjen ympäristötavoitteiden mukaisia.
2.6 Eurooppalaisista vihreistä joukkolainoista on teetettävä ulkopuolinen arviointi sen varmistamiseksi, että ne vastaavat edellä mainittuja vaatimuksia, ja erityisesti sen takaamiseksi, että hankkeet ovat luokitusjärjestelmän mukaisia.
Ehdotuksen mukaan Euroopan arvopaperimarkkinaviranomainen rekisteröisi ulkopuoliset arvioijat ja arvioijien on täytettävä rekisteröinnin edellytykset jatkuvasti.
2.7 Jos luokitusjärjestelmäasetuksen nojalla vahvistettuja EU:n luokitusjärjestelmän teknisiä arviointikriteerejä muutetaan joukkolainan liikkeeseenlaskun jälkeen, liikkeeseenlaskija voi ehdotuksen mukaan täyttää vaatimukset aiempia kriteerejä noudattaen vielä viiden vuoden ajan.
ETSK katsoo kuitenkin, että kun joukkolaina on luokiteltu liikkeeseenlaskun yhteydessä ”vihreäksi”, hankittujen varojen kohdentamista koskevia sääntöjä ei pitäisi muuttaa.
Vaikka luokitusjärjestelmän arviointikriteerit muuttuvat eikä joukkolaina enää täytä uusia kriteerejä, sen olisi käytännössä kuitenkin pysyttävä ”vihreänä” erääntymiseensä saakka.
Tämä todennäköisesti vakauttaisi vihreiden joukkolainojen markkinoita.
2.8 Ehdotuksella pyritään myös vahvistamaan sijoittajien luottamusta ja suojatoimia sekä vähentämään sitä riskiä, että vihreillä joukkolainoilla rahoitettavat hankkeet eivät yltäisi asetettuihin ympäristötavoitteisiin.
Tällaisten joukkolainojen liikkeeseenlaskijoilta edellytetään säännöllistä raportointia.
(1)
Euroopan parlamentin ja neuvoston asetus (EU) 2020/852, annettu 18 päivänä kesäkuuta 2020, kestävää sijoittamista helpottavasta kehyksestä ja asetuksen (EU) 2019/2088 muuttamisesta (EUVL L 198, 22.6.2020, s. 13).